***Zápisnica zo zasadnutia rady školy***

***zo dňa 15. 10. 2020***

**Spôsob konania:** dištančná forma

**Prítomní:** dištančnou formou (mailom) sa k prejednávanému programu vyjadrilo 10 z 11 členov rady školy.

**Časový rámec zasadnutia:** členovia RŠ dostali mailovou poštou program zasadnutia a materiály na oboznámenie sa 8. októbra 2020 a museli sa vyjadriť najneskôr do 15. 10. 2020

Vzhľadom k pandemickej situácii boli pre školy vydané usmernenia, v ktorých je uvedené, že organizácia hromadných podujatí (napr. rodičovské združenia, zasadnutia rady rodičov, rady školy, študentský parlament, senát a pod.) sa odporúča jedine dištančnou formou.

Tieto opatrenia neumožnili členom Rady školy fyzicky sa stretnúť na plánovanom zasadnutí rady školy. Predseda rady školy zvolil dištančnú formu takú, že jednotlivým členom rozposlal materiály na preštudovanie, ku ktorým sa mali vyjadriť a zaujať stanovisko. Plánovaný program zostal zachovaný, bola oslovená pani riaditeľka ZŠ s MŠ Horné Obdokovce, výchovná poradkyňa i iné osoby,  aby zaslali materiály, resp. stanoviská k prejednávaným bodom.

**Program:**

1) Správa o výchovno – vzdelávacej činnosti, jej výsledkoch a podmienkach škôl a školských zariadení

2) Školský poriadok platný v školskom roku 2020/2021

3) Zmeny v Školskom vzdelávacom programe

4) Informácia o projekte „PODPORA UDRŽANIA ZAMESTNANOSTI V MATERSKÝCH ŠKOLÁCH“

5) Informovanie o pridelených asistentoch učiteľa

6) Nový systém objednávania učebníc pre školy

7) Začiatok školského roka - stav, aktuálne opatrenia, problémy a plány.

**K bodu 1.**

Správa o výchovno-vzdelávacej činnosti, jej výsledkoch a podmienkach škôl a školských zariadení za školský rok 2019/2020 bola členom rady školy priložená v prílohe.

Správa bola prerokovaná na pedagogickej rade a je predkladaná rade školy na vyjadrenie do 15. októbra 2020, následne ju riaditeľka školy do 31. 10. 2020 predloží zriaďovateľovi na schválenie.

K správe sa vyjadrilo 10 z 11 členov rady školy, ktorí sa so správou oboznámili a odporučili ju predložiť zriaďovateľovi školy na schválenie. V stanovenom termíne sa ku správe nevyjadril len Mgr. Stanislav Ďurina.

**K bodu 2.**

Školský poriadok na školský rok 2020/2021 je uvedený na stránke školy a bol tiež zaslaný členom rady školy v prílohe. Školský poriadok bol obsahovo upravený naposledy v novembri 2019 po pripomienkach štátnej školskej inšpekcie. Bol schválený na pedagogickej rade 24. 8. 2020.

Členovia rady školy nemali pripomienky k platnému školskému poriadku.

**K bodu 3.**

Školský vzdelávací program bol upravený v časti rámcový učebný plán, v ktorom je špecifikovaný rozsah vyučovacích hodín v jednotlivých ročníkoch s vymenovaním jednotlivých posilnených hodín. Oproti minulému školskému roku sa zmenil rozsah výučby v 9. ročníku - pribudli 2 hodiny ruského jazyka a ubudli 1 h hudobnej výchovy a 1 hodina biológie.

Na celom prvom stupni sa vyučujú 3 hodiny telesnej a športovej výchovy do týždňa (v súlade s odporúčaniami). Ubrala sa teda 1 h vlastivedy v 3. ročníku a 1 h slovenského jazyka v 4. ročníku. Anglický jazyk sa vyučuje na škole od 1. ročníka.

**K bodu 4.**

Škola sa zapojila do projektu vyhláseného Ústredím práce, sociálnych vecí a rodiny "Podpora udržania zamestnanosti v MŠ" z operačného programu ľudské zdroje. Cieľom projektu bolo poskytnúť materským školám podporu na udržanie pracovných miest formou poskytovania príspevku z dôvodu vyhlásenia a trvania mimoriadnej situácie a odstránením jej následkov. Škole bola žiadosť schválená a pridelené prostriedky v hodnote cca. 13 000 €.

**K bodu 5.**

V júli Ministerstvo školstva rozhodlo o žiadostiach škôl na pridelenie asistentov učiteľa. Škole boli pridelené prostriedky na 1,4 asistenta učiteľa, čo je rovnako ako v minulom školskom roku. Personálne bude funkcia asistentov obsadená rovnako ako vlani.

**K bodu 6.**

Rada školy bola oboznámená, že nové vedenie Ministerstva školstva čiastočne otvorilo trh s učebnicami pre školy, čo je pozitívny krok, ktorý bol ale spojený s problémami pri objednávaní a dodávke učebníc do škôl. Doteraz si školy objednávali učebnice z tzv. Edičného portálu a to vždy dopredu na nadchádzajúci školský rok. Po zmene je to tak, že objednávky z edičného portálu boli zrušené a školy boli vyzvané aby sami oslovili vydavateľov a objednali si učebnice priamo od nich, načo boli školám poskytnuté finančné prostriedky. Bol predstavený zoznam štátom hradených učebníc a pracovných zošitov, z ktorého si školy mohli učebnice objednať. Tento zoznam bol dopĺňaný ešte koncom augusta, čo neumožnilo skoršie objednávanie niektorých titulov. Tento fakt, spolu s tým, že všetky školy objednávali naraz spôsobil, že žiaci nemali niektoré učebnice včas. Konkrétne meškali šlabikáre pre prvákov niekoľko dní, doteraz neprišli pracovné zošity z anglického jazyka.

**K bodu 7.**

V školskom roku 2020/2021 (stav k 15. 9. 2020)  má škola 148 žiakov v 9 triedach, 38 detí v 2 oddeleniach MŠ a 74 detí v 3 oddeleniach ŠKD. Čo sa týka personálneho zabezpečenia, škola prijala dvoch nových pedagógov Mgr. Michala Naumova, ktorý bude vyučovať telesnú a športovú výchovu a Ing. Dominiku Vnukovú (chémia a fyzika). Na škole už nebudú učiť Mgr. Simona Jančovičová, Mgr. Andrea Viderňanová, Mgr. Alena Koporcová a Viera Šipošová (MŠ).

Nový školský rok začal za sprísnených opatrení, čo sa ukázalo už v prvý školský deň, kedy nebolo tradičné spoločné otvorenie školského roku. Sprísnené opatrenia platia pre žiakov, učiteľov i rodičov. Platia pri vyučovaní, počas prestávok, počas stravovania v ŠJ i počas fungovania ŠKD. Opatrenia obmedzujú vyučovanie - nemôžu sa využívať odborné učebne ani telocvičňa. Krúžková činnosť je zastavená, rovnako ako ostatné kultúrne či športové akcie. V septembrových dňoch sme sa stretli s problémami, že niektorí rodičia žiakov vstupovali do budovy školy a nerešpektovali tak pokyny, ktorými sa musíme všetci riadiť.

Škola v školskom roku 2020/2021 plánuje lyžiarsky kurz, školu v prírode, plavecký výcvik i korčuliarsky kurz. Všetko však závisí od vývoja pandemickej situácie a v týchto chvíľach sa dopredu povedať nič nedá.

**Otázky a pripomienky k jednotlivým bodom:**

Mgr. Alena Hašpicová nemala k obsahu Správy o výchovno-vzdelávacej činnosti za šk. rok 2019/2020 pripomienky. V správe navrhla upraviť štylistiku v určitých častiach a v tabuľkách. Tieto úpravy boli akceptované a zapracované do správy.

Člen rady školy pán Thomas Bartos mal súkromnú otázku, k doučovaniam na škole. Otázka bola postúpená p. riaditeľke, ktorá p. Bartosovi odpovedala.

Pani Eva Kováčiková mala otázku k bodu č. 3. Spýtala sa, či nebolo možné ubrať nejaký menej dôležitý predmet  ako slovenský jazyk, lebo vidíme aj na komunikácii mládeže na soc. sieťach, že pravopis nie je  silnou stránkou nastupujúcej generácie. Predseda rady školy pani Kováčikovej odpovedal, že škola môže posilniť vyučovanie niektorých predmetov len z balíka voliteľných disponibilných hodín. V 4. ročníku, o ktorom je reč, je len 1 disponibilná hodina a tá bola využitá na posilnenie telesnej a športovej výchovy. Vlani bola posilnená slovenčina. Teda oproti vlaňajšku je o 1 hodinu SJL v 4. ročníku menej, ale to neznamená, že sa tá hodina odobrala z balíka povinných hodín, len sa tento rok neposilnila.

V prílohe zaslal pani Kováčikovej školský Rámcový učebný plán, kde je vidieť, s koľkými voliteľnými hodinami môže škola v jednotlivých ročníkoch narábať a ako ich využíva. V 4. ročníku je stále 7 hodín do týždňa SJL, naviac vyučovanie štátneho jazyka je posilnené oproti základu  v 2. a 7. ročníku, čo je podľa školy dosť napr. aj na rozvíjanie čitateľskej gramotnosti či písomného prejavu.

**Záver:**

* členovia rady školy sa oboznámili so správou o výchovno-vzdelávacej činnosti, jej výsledkoch a podmienkach škôl a školských zariadení za školský rok 2019/2020 a odporučili ju zriaďovateľovi na schválenie.
* rada školy ukladá riaditeľke škole povinnosť zverejniť správu na webovom sídle školy najneskôr do 31. 12. 2020, tak ako to vyžaduje vyhláška MŠ SR č. 9/2006
* členovia rady školy sa oboznámili so školským poriadkom platným na šk. rok 2020/2021
* členovia rady školy sa oboznámili so zmenami v školskom vzdelávacom programe a berú ich na vedomie.

V Horných Obdokovciach dňa 15. 10. 2020

|  |  |
| --- | --- |
| Zapísal Mgr. Peter Žember | ................................................... |